บลจ.กรุงศรี ออกกองตราสารหนี้ตปท.3 เดือนคาดผลตอบแทน 1.8% ต่อปี ขาย 7-13 มิ.ย.นี้
บลจ.กรุงศรี ออกกองตราสารหนี้ตปท.3 เดือน คาดผลตอบแทน 1.8% ต่อปี ขาย 7-13 มิ.ย.นี้
13 มิ.ย. 2559

นางสาวศิริพร สินาเจริญ กรรมการผู้จัดการ บริษัทหลักทรัพย์จัดการกองทุนกรุงศรี หรือ บลจ.กรุงศรี เปิดเผยว่า บริษัทอยู่ระหว่างการเปิดเสนอขายกองทุนเปิดกรุงศรีตราสารหนี้ต่างประเทศเอไอ 3M25 (KFFAI3M25) อายุประมาณ 3 เดือน ความเสี่ยงกองทุนระดับ 4 เสี่ยงปานกลางค่อนข้างต่ำ มีนโยบายลงทุนในตราสารหนี้ต่างประเทศหรือเงินฝาก เสนอขายระหว่างวันที่ 7-13 มิถุนายน 2559 โดยประมาณการผลตอบแทน 1.80% ต่อปี
สำหรับการลงทุนในตราสารหนี้ต่างประเทศหรือเงินฝาก ได้แก่ เงินฝากธนาคาร First Gulf Bank (สหรัฐอาหรับเอมิเรตส์) สัดส่วนการลงทุน 20%, เงินฝากธนาคาร Abu Dhabi Commercial Bank (สหรัฐอาหรับเอมิเรตส์) สัดส่วนการลงทุน 20%, เงินฝากธนาคาร China Construction Bank (ฮ่องกง) สัดส่วนการลงทุน 20%, ตราสารหนี้ EMTN ออกโดยธนาคาร Turkiye Vakiflar Bankasi (ประเทศตุรกี) สัดส่วนการลงทุน 20% และตราสารหนี้ EMTN ออกโดยธนาคาร Turkiye Isbank Bankasi (ประเทศตุรกี) สัดส่วนการลงทุน 20%
ทั้งนี้ กองทุนมีนโยบายป้องกันความเสี่ยงจากอัตราแลกเปลี่ยนเต็มจำนวน โดยนักลงทุนจะได้รับผลตอบแทนจากการขายคืนหน่วยลงทุนโดยอัตโนมัติประมาณ 1.80% ต่อปี (ประมาณการค่าใช้จ่ายของกองทุนที่ 0.12% ต่อปีของมูลค่าทรัพย์สินสุทธิ) และหลังครบกำหนดอายุโครงการบริษัทจะรับซื้อคืนหน่วยลงทุนอัตโนมัติและสับเปลี่ยนหน่วยลงทุนไปยังกองทุนเปิดกรุงศรีตราสารเงิน (KFCASH) ซึ่งเป็นกองทุนรวมตลาดเงิน เพื่อเพิ่มโอกาสให้ผู้ถือหน่วยลงทุนได้รับผลตอบแทนที่ดีจากการลงทุนต่อไป
 “กองทุนเปิดกรุงศรีตราสารหนี้ต่างประเทศเอไอ 3M25 เป็นทางเลือกสำหรับการลงทุนในตราสารหนี้ เหมาะกับนักลงทุนที่มิใช่รายย่อยและผู้ที่มีเงินลงทุนสูง ที่ต้องการสร้างโอกาสรับผลตอบแทนสูงกว่าดอกเบี้ยเงินฝากและสามารถลงทุนได้เป็นระยะเวลาประมาณ 3 เดือน…โดยมีเงินลงทุนขั้นต่ำ 510,000 บาท”นางสาวศิริพร กล่าว​​